b'\n_START_ARTICLE_\nSigynsgade\n_START_PARAGRAPH_\nSigynsgade er en gade mellem Rovsingsgade og Krakas Plads ved krydset mellem Vermundsgade og Haraldsgade p\xc3\xa5 N\xc3\xb8rrebro i K\xc3\xb8benhavn. Indtil 2014 var gaden en del af Aldersrogade.\n_START_SECTION_\nGaden\n_START_PARAGRAPH_\nSigynsgade er en st\xc3\xb8rre sidegade, der hovedsageligt er pr\xc3\xa6get af etageejendomme. En af de mere bem\xc3\xa6rkelsesv\xc3\xa6rdige er en hj\xc3\xb8rneejendom fra 1930 ved Vermundsgade, der har f\xc3\xa5et tildelt h\xc3\xb8j bevaringsv\xc3\xa6rdi. Andre bem\xc3\xa6rkelsesv\xc3\xa6rdige ejendomme fra 1989-1992 ligger midt i gaden. De er opf\xc3\xb8rt i beton med r\xc3\xb8d skalmur men med vinduer og d\xc3\xb8re i kraftig gr\xc3\xb8n eller bl\xc3\xa5 farve. Med deres mange opgange giver de plads til 272 personer.\n_START_SECTION_\nNavnet\n_START_PARAGRAPH_\nGaden ligger i det mytologiske kvarter, hvor mange gader er opkaldt efter personer fra den nordiske mytologi. I dette tilf\xc3\xa6lde Sigyn der var den forr\xc3\xa6deriske gud Lokes hustru og mor til Vale og Narfe. I Snorre Sturlassons \xc3\x86ldre Edda og Yngre Edda fort\xc3\xa6lles hvordan guderne fangede Loke, efter at han havde forvoldt Balders d\xc3\xb8d, og l\xc3\xa6nkede ham i en hule. Her h\xc3\xa6ngte gudinden Skade en giftslange opover, den s\xc3\xa5 den dryppede ned i ansigtet p\xc3\xa5 ham. Sigyn holder imidlertid et fad under giftdr\xc3\xa5berne, men hver gang fadet er fuldt m\xc3\xa5 hun ud og t\xc3\xb8mme det, og imens falder giften ned p\xc3\xa5 Loke. Da ryster han s\xc3\xa5 meget, at der bliver jordsk\xc3\xa6lv._NEWLINE_Indtil 1. august 2014 var gaden en del af Aldersrogade, der nu ligger som en forl\xc3\xa6ngelse fra den anden side af Haraldsgade til Vibenshus Runddel. If\xc3\xb8lge adressebekendtg\xc3\xb8relsen skal et vejnavn imidlertid d\xc3\xa6kke en sammenh\xc3\xa6ngende vej for k\xc3\xb8rende trafik, s\xc3\xa5 borgere og udrykningsk\xc3\xb8ret\xc3\xb8jer lettere kan finde vej. Det krav levede Aldersrogade imidlertid ikke op til, efter at den reelt var blevet delt i to efter anl\xc3\xa6ggelsen af Krakas Plads. P\xc3\xa5 den baggrund indstillede Vejnavnen\xc3\xa6vnet til K\xc3\xb8benhavns Kommunes Teknik- og Milj\xc3\xb8udvalget, at delen mellem Rovsingsgade og Krakas Plads i stedet skulle have navnet Sigynsgade. Valget af navnet skyldtes dels, at mange gader i omr\xc3\xa5det har navne fra mytologien, og dels et fokus p\xc3\xa5 at f\xc3\xa5 veje opkaldt efter kvinder. At det blev denne den vestlige del af gaden, der skulle omd\xc3\xb8bes, skyldtes, at husnumrene p\xc3\xa5 Aldersrogade t\xc3\xa6lles fra \xc3\xb8st fra Vibenshus Runddel. Havde man omd\xc3\xb8bt den \xc3\xb8stlige del, skulle husene p\xc3\xa5 den vestlige have haft nye husnumre, med det resultat at alle i gaden ville have f\xc3\xa5et nye adresser. Nu kunne man imidlertid n\xc3\xb8jes med at ber\xc3\xb8re dem vest for Krakas Plads. Noget der s\xc3\xa5 til geng\xc3\xa6ld ogs\xc3\xa5 ville ber\xc3\xb8re 72 opgange med 675 lejligheder og en institution._NEWLINE_Ved en h\xc3\xb8ring om navneskiftet i 2013 fremkom der 28 h\xc3\xb8ringssvar, hvoraf et var positivt, mens 17 ikke \xc3\xb8nskede et navne\xc3\xa6ndring. Flere syntes s\xc3\xa5ledes at det nye navn var sv\xc3\xa6rt at udtale, mens nogle frygtede at det kunne forveksles med Sigurdsgade. Flere var dog positive overfor et navneskift men \xc3\xb8nskede gaden opkaldt efter andre, f.eks. Loke, Vale, Tyr eller Kraka. Schneidersgade efter beboerformand Peter Schneider var ogs\xc3\xa5 blandt forslagene, men det m\xc3\xa5tte dog afvises med henvisning til, at man ikke opkalder veje efter levende personer. Et forslag fra N\xc3\xb8rrebro Lokaludvalg om at kalde gaderne for Aldersrogade \xc3\x98st og Vest kunne heller ikke anbefales, da begge dele af gaden dermed ville f\xc3\xa5 nyt navn. Ikke overraskende var der ogs\xc3\xa5 flere, der \xc3\xb8nskede at det var den \xc3\xb8stlige del af Aldersrogade, der skulle skifte navn._NEWLINE_P\xc3\xa5 baggrund af h\xc3\xb8ringssvarene vurderede Vejnavnen\xc3\xa6vnet, at Sigynsgade ville v\xc3\xa6re det bedste navn, og indstillede derfor til Teknik- og Milj\xc3\xb8udvalget, at de godkendte det nye navn med virkning fra 1. august 2014. En indstilling udvalget godkendte p\xc3\xa5 sit m\xc3\xb8de 2. juni 2014 uden afstemning.'